શ્રીલંકા અને તેમાં ચાલેલા નાગરિક યુદ્ધનું પ્રકરણ કેવળ શ્રીલંકાના જ નહીં, ભારતના ઈતિહાસનું પણ યાદ કરવું ન ગમે એવું પ્રકરણ છે. અલબત્ત, હવે એ પ્રકરણ પણ પૂરું થયું. શ્રીલંકામાં પોતાની માંગ માટે બળવો કરી રહેલા તમિળોને જેર કરવા તત્કાલીન ભારત સરકારે ‘આઈ.પી.કે.એફ.’ને મોકલ્યાં. એ રીતે એક પડોશી દેશને સહાય કરવા માટે ત્યાં વસતા પોતાના જ દેશના નાગરિકો પર ત્રાટકવા માટે પોતાના દેશની સેનાને મોકલવામાં આવી. ભૂલોનું પુનરાવર્તન ન કરીને નવો ઈતિહાસ ન રચવો હોય તો અગાઉનો ઈતિહાસ જાણવો જરૂરી બની રહે છે. આટલા વર્ષ પછી જે તે પક્ષ કે સરકારનો વાંક કાઢવાને બદલે જે બન્યું હતું તેનું પુનરાવર્તન ન થાય એટલું સમજાય તો ઘણું છે. આવો બોધપાઠ ગ્રહણ કરવો હોય કે ભૂલાવી દેવો હોય તો એમાં કોઈ પુસ્તક એક હદથી વધુ પ્રભાવિત કરી શકે એમ નથી. સરવાળે ફલિત એટલું જ થાય છે કે પુસ્તક પ્રતિબંધ રાજનીતિનો એક ભાગ છે.